Veszprém – Fricska

cím: Veszprém – Miklós u. 10.

**Helyszín leírása**

A Séd patak partján, kőépületben található étterem. Színes belső dekoráció, étlapról rendelhető ételek és italok. Gyermek és családbarát helyszín.

**Javasolt megközelítés**

**Távolsági, helyközi busszal érkezők számára**

Távolsági, vagy helyközi busszal érkezők számára ajánlott a helyszínt helyijáratos buszra szállva megközelíteni. (12 és 12A buszok.)

Amennyiben a sétát választják, a Kossuth utca fele érdemes indulniuk. A buszról leszállva a Piac épülete mellett haladva érik el a rávezető aluljárót. A Kossuth utca aljához érve a Szabadság tér irányába tudnak tovább haladni enyhén jobbra a lejtőn. A lámpás zebrához érve és azon átkelve ismét jobbra kell fordulni. Majd egy rövid egyenes szakasz után a Virág Benedek utcánál balra fordulva és azon végighaladva az Anna kápolnánál már a Jókai Mór utcára érnek. Innen egyenes út vezet a Patak térig (körülbelül 500m). A térre érve az útvonal megegyezik a helyijáratos busszal való megközelítés módjával.

**Helyijáratos busszal érkezők**

A helyszínt a Patak téri buszmegálló felől a legegyszerűbb megközelíteni, innen körülbelül 5 percnyi távolságra található. A Gizella Hotel felé indulva a járda biztonságos. Az épülethez érve jobbra kanyarodva (a parkolója felé) érdemes tovább haladni. (Aszfaltozott járdán.) A parkoló végénél bal kéz felől egy híd fekszik a Séd patak felett. A híd előtt egy rövid murvás szakasz található, illetve körülbelül 30cm-es útszegélygömbök a híd lábainál. Ideérve már kültéri burkolatlapokon tudnak közlekedni az útvonal utolsó szakaszán. Körülbelül 100 méter egyenes irányú séta után az épülethez érnek. A bejárat az épület szemközti falának jobb oldalán található.

**A domborzati viszonyokat figyelembe véve a buszpályaudvartól való megközelítéskor a szakaszon ajánlott segítő személy jelenlétében közlekedni. Illetve amennyiben lehetséges, érdemes motoros vagy elektromos kerekesszék használata mozgássérült vendégeink számára.**

**Az épület akadálymentessége**

Kerekesszékkel, járássegítő eszközzel vagy babakocsival érkezőknek fontos információ, hogy a helyszín bizonyos mértékben megfelelő számukra. A bejárat segítséggel megközelíthető, rámpa kerül kihelyezésre. Az ajtó kifelé nyílik, körülbelül 80 centiméter széles. Mozgáskorlátozott mosdó a helyszínen nem áll rendelkezésre.

**Autóval érkezőknek**

A helyszín közelében nincsen sajnos kijelölt mozgássérült parkoló.